CELEX: 62019CN0868
Language: sk
Date: 2019-11-27 00:00:00
Title: Vec C-868/19: Návrh na začatie prejudiciálneho konania, ktorý podal Finanzgericht Berlin-Brandenburg (Nemecko) 27. novembra 2019 – M-GmbH/Finanzamt für Körperschaften

9.3.2020   
            
            
               SK
            
            
               Úradný vestník Európskej únie
            
            
               C 77/23
            
         
      Návrh na začatie prejudiciálneho konania, ktorý podal Finanzgericht Berlin-Brandenburg (Nemecko) 27. novembra 2019 – M-GmbH/Finanzamt für Körperschaften
      (Vec C-868/19)
      (2020/C 77/34)
      Jazyk konania: nemčina
      
         Vnútroštátny súd, ktorý podal návrh na začatie prejudiciálneho konania
      
      Finanzgericht Berlin-Brandenburg
      
         Účastníci konania pred vnútroštátnym súdom
      
      
         Žalobkyňa: M-GmbH
      
         Žalovaný: Finanzamt für Körperschaften
      
         Prejudiciálne otázky
      
      
                  1.
               
               
                  Má sa článok 11 ods. 1 smernice Rady 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) (1) vykladať v tom zmysle, že bráni úprave stanovenej v § 2 ods. 2 bode 2 Umsatzsteuergesetz (zákon o dani z obratu; ďalej len „UStG“), pokiaľ táto úprava osobnej obchodnej spoločnosti (v predmetnom prípade: GmbH & Co. KG), ktorej spoločníkmi sú popri riadiacom subjekte (Organträger) nielen osoby, ktoré sú podľa § 2 ods. 2 bodu 2 UStG finančne začlenené do podniku tohto riadiaceho subjektu, zakazuje byť orgánovo prepojenou spoločnosťou (Organgesellschaft) v rámci daňovej jednotky na účely dane z obratu?
               
            
                  2.
               
               
                  V prípade kladnej odpovede na prvú prejudiciálnu otázku:
                  
                              a)
                           
                           
                              Má sa článok 11 ods. 2 smernice o DPH – pri zohľadnení zásady proporcionality a neutrality – vykladať v tom zmysle, že môže odôvodňovať vylúčenie osobných obchodných spoločností druhu uvedeného v prvej prejudiciálnej otázke z daňovej jednotky z hľadiska dane z obratu (umsatzsteuerrechtliche Organschaft), keďže v prípade osobných obchodných spoločností pre uzatvorenie a zmenu spoločenských zmlúv podľa vnútroštátneho práva neexistuje žiadna forma a v prípade obyčajnej ústnej dohody v jednotlivých prípadoch môžu existovať ťažkosti pri dokazovaní existencie finančného začlenenia orgánovo prepojenej spoločnosti (Organgesellschaft)?
                           
                        
                              b)
                           
                           
                              Bráni uplatneniu článku 11 ods. 2 smernice o DPH, ak vnútroštátny zákonodarca nevyjadril úmysel predchádzania daňovým podvodom alebo únikom dani už pri vydaní opatrenia?
                           
                        
            
         (1)  Ú. v. EÚ L 347, 2006, s. 1.